b'\n_START_ARTICLE_\n\xc8\x98coala Special\xc4\x83 de Artilerie \xc8\x99i Geniu\n_START_SECTION_\nIstoric\n_START_PARAGRAPH_\nNevoile sporite de ofi\xc8\x9beri speciali\xc8\x99ti preg\xc4\x83ti\xc8\x9bi corespunz\xc4\x83tor, a scos la iveal\xc4\x83 caren\xc8\x9bele majore pe care le avea preg\xc4\x83tirea tuturor ofi\xc8\x9berilor \xc3\xaentr-o singur\xc4\x83 \xc8\x99coal\xc4\x83 \xc8\x99i dup\xc4\x83 o program\xc4\x83 unic\xc4\x83, \xc8\x98coala Militar\xc4\x83 de Infanterie \xc8\x99i Cavalerie. Acest lucru a condus \xc3\xaen timp la neajunsuri majore, pe care le scotea \xc3\xaen eviden\xc8\x9b\xc4\x83 raportul ministrului de r\xc4\x83zboi, generalul Gheorghe Sl\xc4\x83niceanu: \xe2\x80\x9e\xc8\x98coala militar\xc4\x83 de infanterie \xc8\x99i cavalerie era organizat\xc4\x83 p\xc3\xa2n\xc4\x83 acum \xc3\xaen prevederea ca ofi\xc8\x9berii ie\xc8\x99i\xc8\x9bi din aceast\xc4\x83 \xc8\x99coal\xc4\x83 s\xc4\x83 posede elementele trebuitoare pentru a putea servi \xc3\xaen toate armele, precum \xc8\x99i partea teoretic\xc4\x83 din cursurile de artilerie, fortifica\xc8\x9bie \xc8\x99i mai cu seam\xc4\x83 cursul complementar de matematici, fiind predate pe baze mult superioare pentru aceast\xc4\x83 \xc8\x99coal\xc4\x83. Pe de o parte aceste cursuri ocupau f\xc4\x83r\xc4\x83 vreun folos real timpul elevilor ce se destinau infanteriei \xc8\x99i cavaleriei, \xc3\xaempov\xc4\x83r\xc3\xa2ndu-i cu lucr\xc4\x83ri pe care nu erau chema\xc8\x9bi a le aplica mai niciodat\xc4\x83, iar pe de alt\xc4\x83 parte unele materii nu se puteau preda \xc3\xaentr-un mod a\xc8\x99a de complex dup\xc4\x83 cum ar fi trebuit pentru ofi\xc8\x9berii ce se destinau armamentelor speciale de artilerie \xc8\x99i geniu, astfel c\xc4\x83 ace\xc8\x99ti ofi\xc8\x9beri, la ie\xc8\x99irea lor din \xc8\x99coal\xc4\x83, neposed\xc3\xa2nd \xc3\xaendestul toate acele materii indispensabile ast\xc4\x83zi unor ofi\xc8\x9beri de artilerie \xc8\x99i geniu, erau nevoi\xc8\x9bi a se duce \xc3\xaen mare num\xc4\x83r prin \xc8\x99colile din str\xc4\x83in\xc4\x83tate pentru a-\xc8\x99i completa studiile\xe2\x80\x9d.  _NEWLINE_Ca urmare, prin \xc3\x8enaltul Decret nr. 996l din 7 aprilie 1881, regele Carol I a aprobat \xc3\xaenfiin\xc8\x9barea unei \xe2\x80\x9e\xc8\x99coli de aplica\xc8\x9bie pentru artilerie \xc8\x99i geniu sub denumirea de \xc8\x98coala special\xc4\x83 de artilerie \xc8\x99i geniu. Cursurile acestei \xc8\x99coli, vor fi de trei ani, din care unul de prepara\xc8\x9bie, compus din elevii veni\xc8\x9bi din \xc8\x99coala de infanterie \xc8\x99i cavalerie, conform  regulamentului special al acestei clase preparatore, iar ceilal\xc8\x9bi doi ani din to\xc8\x9bi elevii clasei preparatore cari, la examenele generale ale acelei clase, ob\xc8\x9bin\xc3\xa2nd media reglementar\xc4\x83, au fost avansa\xc8\x9bi la gradul de sublocotenent\xe2\x80\x9d. De asemenea, decretul prevedea c\xc4\x83 \xc3\xaen \xc8\x98coala Special\xc4\x83 de Artilerie \xc8\x99i Geniu urmau a fi admi\xc8\x99i \xc8\x99i \xe2\x80\x9esublocotenen\xc8\x9bi sau locotenen\xc8\x9bi afla\xc8\x9bi \xc3\xaen regimentele de artilerie sau geniu cari ar dori s\xc4\x83-\xc8\x99i dezvolte cuno\xc8\x99tin\xc8\x9bele armei lor, dac\xc4\x83 vor satisface unui examen, asupra  cursurilor \xc8\x99coalei preparatoare\xe2\x80\x9d. Printre tinerii ofi\xc8\x9beri care au fost trimi\xc8\x99i s\xc4\x83 urmeze cursurile primei promo\xc8\x9bii acestei \xc8\x99coli s-a num\xc4\x83rat \xc8\x99i sublocotenentul Constantin Prezan._NEWLINE_\xc8\x98coala \xc8\x99i-a \xc3\xaenceput cursurile \xc3\xaen toamna anului 1881 \xc8\x99i a func\xc8\x9bionat \xc3\xaen Bucure\xc8\x99ti, \xc3\xaen localul din Calea Grivi\xc8\x9bei nr. 28, \xc3\xaempreun\xc4\x83 cu \xc8\x98coala Militar\xc4\x83 de Infanterie \xc8\x99i Cavalerie. _NEWLINE_\xc8\x98coala asigura o preg\xc4\x83tire de \xc3\xaenalt\xc4\x83 calitate, av\xc3\xa2nd o program\xc4\x83 cuprinz\xc4\x83toare care includea discipline de preg\xc4\x83tire militar\xc4\x83 general\xc4\x83, discipline din \xc8\x99tiin\xc8\x9bele fundamentale \xc8\x99i \xc8\x99tiin\xc8\x9be aplicative._NEWLINE_Astfel, \xc3\xaen clasa preparatoare se predau urm\xc4\x83toarele materii: algebr\xc4\x83 superioar\xc4\x83, geometrie analitic\xc4\x83 \xc8\x99i \xc3\xaen spa\xc8\x9biu, calcul integral \xc8\x99i diferen\xc8\x9bial, geometrie descriptiv\xc4\x83, plane cotale \xc8\x99i ordine de arhitectur\xc4\x83, mecanic\xc4\x83 ra\xc8\x9bional\xc4\x83, fizic\xc4\x83 general\xc4\x83, chimie general\xc4\x83, limba francez\xc4\x83,  limba german\xc4\x83 \xc8\x99i scrim\xc4\x83. _NEWLINE_\xc3\x8en ceilal\xc8\x9bi ani ofi\xc8\x9berii-elevi de geniu aveau urm\xc4\x83toarele cursuri: fortifica\xc8\x9bii, construc\xc8\x9bii, topografie, \xc8\x99tiin\xc8\x9be aplicate, mecanic\xc4\x83 aplicat\xc4\x83, art\xc4\x83 militar\xc4\x83, artilerie, drept interna\xc8\x9bional, limba francez\xc4\x83, limba german\xc4\x83, hipologie, scrim\xc4\x83._NEWLINE_Educa\xc8\x9bia \xc8\x99i nivelul de cuno\xc8\x99tin\xc8\x9be acumulat de c\xc4\x83tre absolven\xc8\x9bii \xc8\x99colii a f\xc4\x83cut ca, de\xc8\x99i armele infanterie \xc8\x99i geniu aveau o pondere redus\xc4\x83 \xc3\xaen efectivele armatei, totu\xc8\x99i d\xc4\x83deau foarte mul\xc8\x9bi generali (de exemplu, la o pondere de 2,2% din efectivele armatei, arma geniu d\xc4\x83dea 25% din num\xc4\x83rul generalilor, la nivelul anului 1914). Acest lucru f\xc4\x83cea ca cele dou\xc4\x83 arme s\xc4\x83 fie considerate armele de elit\xc4\x83 ale Armatei Rom\xc3\xa2niei, \xc3\xaen epoca respectiv\xc4\x83. \xc3\x8entr-o statistic\xc4\x83 a avans\xc4\x83rii ofi\xc8\x9berilor din ultimul sfert al secolului al XIX-lea, indic\xc4\x83 pentru stagiul \xc3\xaen gradul de c\xc4\x83pitan (\xc3\xaenantea promov\xc4\x83rii \xc3\xaen r\xc3\xa2ndul ofi\xc8\x9berilor superiori), urm\xc4\x83toarele medii: infanterie - 7,33 ani, cavalerie - 7,5 ani, artilerie - 6,8 ani, geniu - 4,66 ani.'